คลังแจงเร่งลงทุนกระตุ้นเศรษฐกิจเข้าเป้า
คลังเผยฐานะการคลังของรัฐบาลช่วง 11 เดือนแรกปีงบประมาณ 2559 ยังเบิกจ่ายลงทุนกระตุ้นสูงกว่าช่วงเดียวกัน 7.7 หมื่นล้านบาท
21 ก.ย. 2559

คลังเผยฐานะการคลังของรัฐบาลช่วง 11 เดือนแรกปีงบประมาณ 2559 ยังเบิกจ่ายลงทุนกระตุ้นสูงกว่าช่วงเดียวกัน 7.7 หมื่นล้านบาท
นายกฤษฎา จีนะวิจารณะ ผู้อํานวยการสํานักงานเศรษฐกิจการคลัง (สศค.)เปิดเผยว่า ฐานะการคลังของรัฐบาลตามระบบกระแสเงินสดในช่วง 11 เดือนแรกของปีงบประมาณ 2559  รัฐบาลมีรายได้นําส่งคลังทั้งสิ้น 2.14 ล้านล้านบาท ในขณะที่การเบิกจ่ายเงินงบประมาณมีจํานวนทั้งสิ้น 2.59 ล้านล้านบาท
ทั้งนี้ รัฐบาลได้กู้เงินเพื่อชดเชยการขาดดุล 3.87 แสนล้านบาท ส่งผลให้เงินคงคลัง ณ สิ้นเดือน ส.ค. 2559 มีจํานวนทั้งสิ้น 3.03 แสนล้านบาท
นายกฤษฎา กล่าวว่า ในช่วงที่ผ่านมารัฐบาลได้พยายามรักษาระดับการขยายตัวทางเศรษฐกิจให้เป็นไปอย่างต่อเนื่อง ผ่านการใช้จ่ายของภาครัฐโดยเฉพาะรายจ่ายลงทุนที่เพิ่มสูงขึ้นกว่าช่วงเดียวกันของปีที่แล้วกว่า 7.7 หมื่นล้านบาท หรือ 32.3% ในขณะที่ฐานะการคลังยังอยู่ในระดับที่เข้มแข็ง ซึ่งจะส่งผลดีต่อการดำเนินนโยบายการคลังในช่วงต่อไป